Pressemeddelelse fra Næstved Erhverv og Business Faxe i samarbejde med Regnskabsskolen

Bogføring Light, styr dit eget regnskab

Næstved Erhverv og Business Faxe afholder i samarbejde med Regnskabsskolen, kursus i bogføringsprogrammet e-conomic, de tre første tirsdage i juni.

Vi har rigtigt mange iværksættere, både i Faxe og Næstved, der efterspørger netop denne type kursus, siger Anne Louise Andreasen, fra Business Faxe. Vi har netop afholdt iværksætterforløb i Faxe her i foråret og her har mange udtrykt interesse, desuden har vi mange vejledningssamtaler med iværksætter, hvor der bliver givet udtryk for det samme.

Også mindre virksomheder, der selv vil styre deres regnskab, vil have glæde af kurset.

Det er væsentligt for virksomhederne at de har styr på deres regnskab. Vi ved, at det kan være uoverskueligt at få sat sit regnskab i system på egen hånd eller få sat sig ned selv og komme i gang med et regnskabsprogram. Men tre aftener i godt selskab, med andre mindre virksomheder, hvor man har ”hands on” sit eget regnskab, synes vi er en storartet mulighed for at få sat gang i den proces, siger Mette Østergaard, fra Næstved Erhverv.

Vi vil gerne give virksomhederne mulighed for, nemt og billigt at kunne føre deres egne regnskaber, det skaber værdi for dem, både selv at have overblikket og blive sat grundigt ind i hvad e-conomic kan. Det mener vi at dette kursus kan.

Med e-conomic får virksomhederne et økonomisystem som kan håndtere både små og store regnskaber. Revisoren kan få direkte adgang, uden det koster ekstra – og e-conomic er indrettet, så fakturering og udskrivning af rykkere går som en leg. Regnskabsskolen viser, hvordan e-conomics rapporter kan bruges til budgetopfølgning, momsafregning og årsregnskab, så hele bogføringsarbejdet giver udbytte – også når det gælder om at få det bedste beslutningsgrundlag for virksomhedens aktiviteter.

Rammen er Vækstfabrikken Næstved, hvor Regnskabsskolen til dagligt holder til og kurset er om aftenen fra 19.00-21.30.